ЗэуIуу, купщIафIэуикIи гукъинэжу
Зи ныбжь хэкIуэтахэр гъэлъэпIэным теухуауэ Бахъсэнрайоным мазэкIэ щрагъэкIуэкIа Iуэхугъуэ гукъинэжхэм жылагъуэ псори жыджэру хэтащ. Къуажэ администрацэхэр я щIэгъэкъуэну, ар къызэригъэпэщащ цIыхухэм зэуIуу социальнэ Iуэхутхьэбзэ щыхуащIэ щIыналъэ центрым. ГуфIэгъуэ зэIущIэ псоми хэтащ «Бахъсэн муниципальнэ районым и «КЦСОН» ГКУ-м и унафэщIКъэнэмэт Юрислъам, пенсионерхэм я щIыналъэ зэгухьэныгъэм и тхьэмадэ Къаздэхъу Олег, къуажэ администрацэхэм я Iэтащхьэхэр. ЖьыкIэфэкIэ-хэм яхуэфащэ пщIэ хуащIащ: нэгузегъэужь Iуэхугъуэхэр хуагъэхьэзыращ, концерт купщIафIэ ирагъэплъащ, гуфIэгъуэ Iэнэ къыхуащтащ. Мазэм къриубыдэу нэхъыжьхэм псалъэ IэфI куэд хужаIащ, гум къыбгъэдэкI хъуэхъухэр лъагъэсащ, узыншагъэ быдэрэ дэрэжэгъуэрэ яIэу иджыри куэдрэ яхуэпсэуну зэрагуапэр къыхагъэщащ. ГъащIэм и пIалъэ зыщIэ нэхъыжьыфIхэми зэхуаIуэтэжын я мащIэтэкъым. Абыхэм къащыдэхуэм, зэхуэсахэм я Iэгуауэм щIэту, лъэпкъ макъамэм зыкъыдагъэзащ, нэхъыщIэхэр я лъэгу щIагъэплъащ.
«Бахъсэн муниципальнэ районым цIыхухэм зэуIуу социальнэ Iуэхутхьэбзэ щыхуащIэ и центр» ГКУ-м и унафэщI Къэнэмэт Юрислъам къызэрыхигъэщамкIэ, зи ныбжь хэкIуэтахэр гъэлъэпIэным теухуауэ мазэкIэ ирагъэкIуэкIа зэIущIэхэм я иужьрей зэхыхьэри хуабжьу гукъинэжу щытащ. Махуэ щэ-щIым къриубыдэу зыхунэсамрэ яхузэфIэкIамрэ «Насып» рестораным щызэхалъхьэжати, лэжьыгъэ щхьэпэ зэфIахауэ къалъытащ. Абы ирагъэблэгъатзи ныбжь хэкIуэтауэ, нэхъ пщIэ зиIэу районым щып-сэу нэхъыжьыфIхэм ящыщу щищым нэблагъэ. Бахъсэн щIыналъэ администрацэм и Iэтащхьэм и къалэнхэр зыгъэзащIэ Къэнэмэт Рустам гуфIэгъуэр зейхэм хъуэхъукIэ захуигъэзащ икIи шыIэныгъэшхуэ зэрахэлъым, гууз-лыуз зэраIэм, я чэнджэщ IущхэмкIэ къадэгуэшэну зэрыхьэзырым папщIэ псоми фIыщIэ яхуищIащ.
ЗэIущIэм хэтащ КъБР-м и Парламентым и депу-татхэр, республикэм ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэ дэIэпыкъуныгъэмкIэ и министерствэм, Къэбэрдей-Балъкъэрым и Пенсэ фондым я лIыкIуэхэр, жылагъуэхэм я унафэщIхэр, Бахъсэн районым и раис-Iимамыр.
А махуэм нэхъыжьыфIхэм я саулыкъукIэ щIыналъэм и творческэ гупхэр, Къэбэрдей-Балъкъэрым и эстрадэм и вагъуэхэр зыхэта концерт программэ купщIафIэ ягъэхьэзыращ, псоми яхуэфащэ гулъытэ лъагъэсащ. Езыхэри нэхъ щIалэ, нэхъ жыджэр къэхъуауэ, загъэпсэхуарэ я нэгу зиужьауэ зэбгрыкIыжащ.
Хьэжыкъарэ Алик.
